ભાજપ પ્રમુખ અમિત શાહને સરકારની આવી વિચારણાની ખબર સુધ્ધાં ન હતી. મોદીને જાણનારાઓ સમજે છે કે તેઓ તેમની કામગીરીમાં આવાં કોઈ છિદ્રો સર્જાવા દેતા નથી. આ બાબતમાં અરુણ જેટલીનો રેકૉર્ડ પણ આ પગલાંની ગુપ્તતાથી ઘણો ઊંચે ગયો છે. આમ પણ જેટલી સરેરાશ રાજકારણીઓથી અલગ સ્તરના નેતા ગણાય છે. લગભગ છ મહિના કરતાં પણ વધુ સમય પહેલાંથી જે યોજનાની વિચારણા શરૂ થઈ ગઈ હતી તેને વિશે જેટલીનાં પત્નીને પણ ગંધ સુધ્ધાં આવી ન હતી. સરકારના મુઠ્ઠીભર લોકોને જ સમગ્ર યોજનાની જાણ હતી. એ સિવાયના આ પ્રક્રિયા સાથે સંકળાયેલા બાકીના લોકોને તેમના કામ પૂરતી મર્યાદિત માહિતી હતી. તેના આધારે તેઓ સરકારની મૂળ યોજનાની કલ્પના પણ કરી શકે તેમ ન હતા.